હજી હમણાં જ દાહોદના ક્લેક્ટર શ્રી જે. રંજિથકુમાર મૂળ તમિલનાડુના છે, પરંતુ દાહોદમાં પોસ્ટિંગ થયા પછી ગુજરાતીમાં ભાષણ કરી શકે એ હદે ચોખ્ખું ગુજરાતી બોલતા શીખ્યા છે. લગભગ દરેક વ્યક્તિ સાથે ગુજરાતીમાં જ વાત કરવી એવો એમનો આગ્રહ સલામ માગી લે છે. એની સામે આપણા પોતાના આઈ.એ.એસ.ઓફિસર્સ કે નવગુજરાતી પેઢીના ‘સ્માર્ટ વેપારીઓ’ એકબીજા સાથે અંગ્રેજીમાં બોલવાનો આગ્રહ રાખે છે. દુ:ખની વાત એ છે કે એ સાચું અંગ્રેજી પણ બોલી શકતા નથી, તેમ છતાં ગુજરાતીમાં બોલવાનું એમને ‘ડાઉન માર્કેટ’ લાગે છે! ‘આઇ ડિડન્ટ ન્યૂ’ (સાચું: આઇ ડિડન્ટ નો) અથવા નામની આગળ કે સર્વનામની આગળ ‘ધ’ લગાડીને, ‘વી ડઝન્ટ ગો’ (સાચું: વી ડોન્ટ ગો) જેવાં કેટલાય લોચામારું અંગ્રેજી બોલવાનો આ હઠાગ્રહ શા માટે રાખવામાં આવે છે એ એમને જ પૂછવું પડે.